Fagfolk diskuterer: Bør animerte overgrepsbilder av barn være lovlig?

4. nov. 2015 16:46 Sist oppdatert 4. november 2015

Vil en legalisering av animerte overgrepsbilder kunne bedre livskvaliteten til pedofile og føre til færre overgrep? Mogens Flindt (Illustrasjonsfoto)

I animert overgrepsmateriale finnes det ikke reelle ofre. Vi må diskutere om et slikt tilbud vil kunne virke preventivt, sier psykologspesialist Pål Grøndahl.

Omfanget av bilder og filmer som dokumenterer overgrep mot barn er så massivt at politiet hverken er rustet eller har penger nok til å kjempe mot overgrepene. Alle bilder og videoer som viser seksuelle overgrep mot barn eller seksualiserer barn, er brudd på norsk lov. Lovverket gjelder også tegninger eller animasjoner av barn som blir misbrukt, altså stillbilder eller levende bilder basert på tegninger eller dataskapte figurer.

Rundt 60 personer var samlet i studentkjelleren U1 på Blindern onsdag kveld for å diskutere om slike animerte overgrepsbilder bør legaliseres. Ordstyrer Oskar Randen sa han kjente det på kroppen å skulle lede debatten.

— Å si at dette er tabubelagt, er en underdrivelse.

- En slags legalisering av ulovlig seksualitet

I panelet satt psykologspesialist Pål Grøndahl, psykolog og sexolog Thore Langfeldt og blogger og samfunnsdebattant Gunnar Tjomlid. Debatten ble arrangert av den frivillige studentforeningen Samfunnsvitenskapelig Fakultetsforening (SVFF).

— Jeg skjønner ikke hvordan dere kom på dette temaet en gang, sa psykologspesialist Pål Grøndahl. Han er i utgangspunktet skeptisk til legalisering av animerte overgrepsbilder, men sier at det også finnes argumenter for.

Psykologspesialist Pål Grøndahl sitter i panelet som skal diskutere om animerte overgrepsbilder av barn bør legaliseres. Lise Åserud / NTB Scanpix

— I animert overgrepsmateriale finnes det ikke reelle ofre. Vi må diskutere om et slikt tilbud vil kunne virke preventivt. Før debatten sa Grøndahl til Aftenposten at han synes det er en spennende problemstilling som ikke fortjener å bli kastet på sjøen med en gang. Samtidig understreket han at vi risikerer at enkelte generaliserer og tenker at overgrepsbilder av barn er greit.

— Det er jo en slags legalisering av ulovlig seksualitet. Skulle dette kunne foregå, så er min løse tanke at det må bli omtrent som legemiddelassistert rehabilitering for narkomane. I en overgangsfase kunne man ha gitt animerte overgrepsbilder av barn som et mulig tilbud.

Pål Grøndahl mener vi vet for lite om gruppen som ikke forgriper seg mot barn, men som er seksuelt tiltrukket av dem:

Les også Terapi for overgripere mot barn ga null effekt

— Uetisk å forby tegninger og animasjoner

Kan legalisering av animerte overgrepsbilder føre til at færre barn blir utsatt for overgrep? Blogger Gunnar Tjomlid tar til orde for dét og synes det er «uetisk å forby» tegninger og animasjoner med seksualiserte fremstillinger av barn.

— Forskning peker i retning av at når potensielle overgripere har tilgang på slikt materiale, kan det virke hemmende på ønsket om å forgripe seg på ekte barn. Da er det uetisk å kriminalisere noe bare fordi man synes det er ekkelt.

Tjomlid uttalte tidligere til Aftenposten at han synes det er uheldig å kriminalisere folks lyster eller tanker knyttet til tekst, tegninger, malerier eller datagrafikk.

- Vi kan mislike og avsky disse tankene så mye vi vil, men vi bør være forsiktige med å ha forbud mot noe som man ikke kan påvise at noen tar skade av, sa han.

- Må kunne skildre barns seksualitet

Thore Langfeldt Aas, Erlend

Psykolog Langfeldt sier på sin side nei til legalisering av animerte overgrepsbilder, men mener man må kunne skildre barns seksualitet også på film.— Vi skal passe på så vi ikke definerer alle seksuelle fremstillinger av barn som overgrep, sa han.

Langfeldt er blant annet kjent for å ha startet stiftelsen NFKS (Norsk forening for klinisk sexologi), der pedofile kan få hjelp og behandling. I et debattinnlegg i Tidsskrift for norsk psykologforening skriver han at fagfolk må behandle pedofili som en forstyrrelse, ikke som en legning.

Les historien om hvordan den pedofile serieforbryteren «Lommemannen» ble pågrepet: Jakten på Lommemannen. Har de ham nå?

Arrangør: - Alle er redde for å snakke om pedofili

Psykologspesialist Grøndahl mener man må tørre å ta tak i tabubelagtetemaer i offentligheten.

— Dette fortjener å bli debattert. Når det gjelder seksuelle overgrep, så er det mye vi ikke vet. Det er et problem at man ikke tør å ta skikkelig debatter om disse temaene. Seksuelle overgrep er tabu, men så lenge det ikke sporer helt av synes jeg ikke det bør være noe som er tabu innenfor psykologien eller det offentlige ordskiftet.

Debattansvarlig i SVFF, Anja Ovesen Aigeltinger, sier til Aftenposten at de valgte temaet pedofili nettopp fordi det er kontroversielt. Foreningen vurderte også sexkjøpsloven og legalisering av hasj som mulige problemstillinger, men kom frem til at disse temaene var diskutert mye før.

— Vi kom frem til at pedofili er et av de store temaene som vi alle er redde for å snakke om. Vi følte det var blitt satt lite fokus på viktige spørsmål som hvorfor pedofili finnes, og hvordan man kan hjelpe pedofile med å få et bedre liv uten at det skader noen andre.

- Vi tenkte selv at animerte overgrepsbilder av barn kanskje kunne bedre livskvaliteten til pedofile, sier Aigeltinger.

Redd Barna: - Kan trigge flere overgrep

— Vi mener det er bra at det blir debatt rundt dette. Pedofili og overgrep mot barn er et tabubelagt felt, sier Kaja Hegg, rådgiver i Redd Barna.

— Redd Barna vil helt klart beholde en lovgivning som også forbyr animerte bilder og tegninger av barn som utsettes for overgrep, understreker hun.

Organisasjonen ønsker ikke fremstillinger som normaliserer overgrepssituasjoner mot barn. Det kan trigge flere overgrep, mener de.

— Et sterkt argument mot å tillate dette er at slike bilder brukes av overgripere for å bryte ned barns grenser. De bygger tillit og relasjoner til barn ved å sende dem slike bilder, påpeker Hegg. - Derfor er det viktig av hensyn til å beskytte de mest sårbare barna at dette ikke blir lovlig.

Hegg sier at bilder sendt til barn brukes som pressmidler av overgripere. De fleste barn vet nå at nakenbilder ikke skal deles med andre på nett eller i sosiale medier. - Men tegnede bilder er barn vant til å se som ufarlige og «snille», og de kan lett brukes til å manipulere barn, sier hun.

I september ble en mann fra Elverum siktet for nettovergrep mot unge jenter fra hele landet: Siktet for overgrep - over 100 jenter er involvert

Frikjente mann for besittelse av tegninger

Gunnar Tjomlid NN

I 2012 ble oversetteren Simon Lundström frikjent i svensk Høyesterett for besittelse av tegnede overgrepsbilder. Lundström jobbet med å oversette japansk manga (tegneserie) som inneholdt seksualiserte fremstillinger av barn.— Å kriminalisere besittelse av slike tegninger vil gå ut over hva som er nødvendig når det gjelder å begrense ytrings- og informasjonsfriheten, uttalte høyesterett i kjennelsen.

Domstolen fant det bevist at tegningene var seksualiserte fremstillinger av barn, men slo likevel fast at tegningene forestilte fantasifigurer som ikke må forveksles med virkelige barn. Tjomlid omtalte saken på sin blogg og skrev at han synes det var «en viktig og gledelig dom», men at den ikke gikk langt nok:

- I tegninger, malerier og datagenererte bilder så finnes ikke noe barn som er utnyttet eller misbrukt i fremstillingen. Likevel blir dette regnet som straffbar barnepornografi her til lands.

FN ønsker forbud mot seksualiserte barn i manga

FN ønsker nå et forbud mot seksualiserte fremstillinger av barn i japanske tegneserier (manga). Det skrevThe Guardiani forrige uke.

I flere mangaserier er seksuelle aktiviteter en del av handlingen. FNs spesialrapportør for beskyttelse av barn, Maud de Boer-Buquicchio, ønsker at Japan skal forby disse mangaseriene når de seksuelle handlingene involverer barn.

Det var først i fjor at Japan fikk en generell lov mot overgrepsbilder av barn. Frem til da var det lov å eie videoer, bilder og andre fremstillinger av seksuelle overgrep mot barn. Fremdeles er det altså lov med seksualiserte fremstillinger i mangaserier.

Redaksjonell kommentar: Arrangøren selv bruker begrepet barneporno i omtale av debatten. Aftenposten følger oppfordringen fraKriposom å bruke ord og uttrykk som gir en bedre beskrivelse av hva forholdet innebærer. Pornografibegrepet indikerer en slags frivillighet og tilslører at bildene og filmene viser reelle overgrep mot barn. Derfor bruker vi heller uttrykk som overgrepsmateriale eller overgrepsbilder. Unntaket er når begrepet er gjengitt i direkte sitater/utdrag.

FS00033992.jpg Kaja Hegg, Redd Barna.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding